Source: https://www.jogiforum.hu/hirek/11450
Timestamp: 2020-02-27 15:26:21
Document Index: 25189673

Matched Legal Cases: ['bíróság ', 'bíróság ', 'Bíróság ', 'bíróság ', 'bíróság ', 'bíróság ', 'Bíróság ']

Nincs még két éves a NETÉRT - nem perelhet | hírek | Jogi Fórum ﻿
Szeptember 21-én kedden, a Fővárosi Ítélőtábla - az ügy érdemi vizsgálata nélkül – jogerős végzést bocsátott ki, melyben formális jogi okok miatt a pert megszűntette, és ezzel az első fokon eljáró bíróság Vodafone Rt-t elmarasztaló ítéletét is hatályon kívül helyezte.
Mint ismeretes, a NETÉRT pert indított a Vodafone Rt ellen, amely célja 2003. februári ÁSZF-módosítás tisztességtelen voltának megállapítása volt. Az eljáró bíróság 2004. március 9-én a tanúmeghallgatások és a bizonyítási eljárás után hozta meg elsőfokú, nem jogerős ítéletét, melyben helyt adott a NETÉRT keresetének, és kimondta, hogy a Vodafone Rt. GPRS Internet szolgáltatására vonatkozó, 2003. februári Általános Szerződési Feltételek módosítása tisztességtelen volt az előfizetőkkel szemben, és ez által érvénytelen. (információ: http://netert.hu/main/index.php?… )
A Vodafone Rt védekezése ekkor is csak a NETÉRT közhasznú perben való perképességének megkérdőjelezésére alapozódott (a Fogyasztóvédelmi Törvény alapján), mivel a beadványában szereplő tényeket érdemben cáfolni nem tudta. Az ellenkeresetet, mely szerint a NETÉRT (akkor még) két évnél fiatalabb szervezetként nem indíthatott volna közhasznú pert, az eljáró Fővárosi Bíróság a Polgári Törvénykönyvre hivatkozva elutasította. Az első fokú ítélet ellen csak a Vodafone Rt élt fellebbezéssel.
A Fővárosi Ítélőtábla, mint másodfokon eljáró bíróság előtt megtartott tárgyaláson kizárólagosan a NETÉRT perindítási jogát vizsgálták, az első fok elmarasztaló döntésének érdemi elemzésére nem került sor. Az Ítélőtábla előtt ismét lehetősége volt a Vodafone Rt-nek a fennáll jogszabályi ellentmondásokra hivatkozva a NETÉRT perképességét kifogásolni, melyet a bíróság helytállónak talált, ezért az első fokon eljáró bíróság döntését formai okokból hatályon kívül helyezte, és a pert megszüntette.
A jogszabályi ellentmondások tisztázása érdekében a NETÉRT megvizsgálja egy Alkotmánybírósági eljárás lehetőségét.
Tekintettel, hogy az Ítélőtábla döntése alapján az eredeti beadvánnyal kapcsolatban érdemi határozathozatalra nem került sor, a NETÉRT megfontolja a keresetet ismételt benyújtásának lehetőségét, hogy érdemben is vizsgálhassa a Bíróság a Vodafone Rt előfizetőivel szemben alkalmazott eljárását.
http://netert.hu/main/index.php?…